Official Journal C 102 , 04/04/1996 P. 0001 - 0002



Modus vivendi ta' l-20 ta' Diċembru 1994 bejn il-Parlament Ewropew, il-Kunsill u l-Kummissjoni dwar il-miżuri ta' implimentazzjoni għal atti adottati skond il-proċedura stabbilita fl-Artikolu 189b tat-Trattat tal-KE (96/C 102/01) (Dan it-test jissostitwixxi u jħassar it-test ippublikat fil-ĠU C 293 tat-8 ta' Novembru 1995) 1. Dawn il-linji ta' gwidi huma maħsuba biex jiġu megħluba d-diffikultajiet li nħolqu fl-adozzjoni ta' atti skond il-proċedura stabbilita fl-Artikolu 189b tat-Trattat għal raġunijiet konnessi mal-kwistjoni tal-proċedura ta' kumitat. 2. Bl-ebda mod ma jippreġudikaw il-posizzjonijiet tal-prinċipju espressi mit-tliet istituzzjonijiet. 3. It-tliet istituzzjonijiet jinnotaw li l-kwistjoni tal-miżuri ta' implimentazzjoni għal atti adottati skond il-proċedura stabbilita fl-Artikolu 189b tat-Trattat, meta l-adozzjoni ta' miżuri bħal dawn hi fdata lill-Kummissjoni, tiġi eżaminata waqt ir-reviżjoni tat-Trattati ppjanati għas-sena 1996, fuq it-talba tal-Parlament Ewropew, tal-Kummissjoni u ta' bosta Stati Membri. Il-Grupp ta' Riflessjoni jkun mistieden biex jeżamina l-kwistjoni. 4. Il-kumitat xieraq tal-Parlament Ewropew għandu jintbagħatlu, fl-istess ħin u taħt l-istess kondizzjonijiet bħal l-kumitat li hu msemmi fl-att bażiku, kull abbozz ta' att ta' implimentazzjoni ġenerali sottomess mill-Kummissjoni u l-iskeda ta' żmien tiegħu. Il-Kummissjoni għandha tinnotifika lill-kumitat approprijat tal-Parlament Ewropew jekk miżura speċifika teħtieġ li tiġi adottata b'mod urġenti u għandha tinnotifikah ukoll dwar kull diffikultà oħra possibli. Il-kumitat approprijat tal-Parlament Ewropew għandu jintrabat li juża proċedura urġenti fejn ikun neċessarju. Il-Kummissjoni għandha tinforma lill-kumitat xieraq tal-Parlament Ewropew meta miżuri adottati jew maħsuba mill-Kummissjoni mhumiex skond l-opinjoni mogħtija mill-kumitat imsemmi fl-att bażiku jew meta, fin-nuqqas ta' opinjoni, il-Kummissjoni għandha tissottometti proposta lill-Kunsill dwar xi miżura li għandha tittieħed. 5. Il-Kunsill għandu jadotta abozz att ta' implimentazzjoni ġenerali li jkun ġie riferut lilu skond proċedura ta' implimentazzjoni biss wara: - li jinforma lill-Parlament Ewropew, waqt li jistabbilixxi limitu ta' żmien raġonevoli biex jikseb l-Opinjoni tiegħu, u - f'każ ta' Opinjoni mhux favorevoli, filwaqt li jittieħed kont debitu tal-veduta tal-Parlament Ewropew mingħajr dewmien, sabiex tinkiseb soluzzjoni fil-kwadru xieraq. L-att għandu jiġi adotatt f'kull każ sat-termini perentorji stabbiliti fid-disposizzjonijiet speċifiċi ta' l-att bażiku. 6. Fil-kuntest ta' dan il-modus vivendi, il-Kummissjoni għandha tqis sa fejn ikun possibbli kull kumment mogħti mill-Parlament Ewropew u għandha żżommu nformat f'kull fażi tal-proċedura bl-azzjoni li hi fi ħsiebha tieħu fuqu, sabiex tippermetti lill-Parlament jassumi r-responsabiltajiet tiegħu b'konoxxenza sħiħa tal-fatti. 7. Dan il-modus vivendi għandu japplika b'effett mid-data ta' l-approvazzjoni tiegħu mit-tliet istituzzjonijiet. Magħmul fi Brussel fl-għoxrin jum ta' Diċembru tas-sena elf disa' mija u erbgħa u disgħin. Għall-Kunsill ta' l-Unjoni Ewropea Klaus Kinkel Għall-Parlament Ewropew Nicole Fontaine Għall-Kummissjoni Ewropea Jacques Delors --------------------------------------------------